郡齋雨中與諸文士燕集
作者：韋應物

paragraphs: 兵衛森畫戟，宴寢凝清香。
海上風雨至，逍遙池閣涼。
煩疴近消散，嘉賓復滿堂。
自慙居處崇，未覩斯民康。
理會是非遣，性達形迹忘。
鮮肥屬時禁，蔬果幸見嘗。
俯飲一杯酒，仰聆金玉章。
神歡體自輕，意欲凌風翔。
吳中盛文史，羣彥今汪洋。
方知大藩地，豈曰財賦疆。

标签：唐诗三百首
五言古诗
宴会